LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL VAIZDO IR GARSO STEBĖJIMO IR ĮRAŠYMO TEIKIANT ASMENS SVEIKATOS PRIEŽIŪROS PASLAUGAS IR VAIZDO IR GARSO DUOMENŲ TVARKYMO TVARKOS APRAŠO PATVIRTINIMO

2025 m. kovo 21 d. Nr. V-252

Vilnius

Vadovaudamasi Lietuvos Respublikos pacientų teisių ir žalos sveikatai atlyginimo įstatymo 9 straipsnio 5 dalimi,

t v i r t i n u Vaizdo ir garso stebėjimo ir įrašymo teikiant asmens sveikatos priežiūros paslaugas ir vaizdo ir garso duomenų tvarkymo tvarkos aprašą (pridedama).

Sveikatos apsaugos ministrė	Marija Jakubauskienė

PATVIRTINTA

Lietuvos Respublikos sveikatos apsaugos ministro

2025 m. kovo 21 d. įsakymu Nr. V-252

VAIZDO IR GARSO STEBĖJIMO IR ĮRAŠYMO TEIKIANT ASMENS SVEIKATOS PRIEŽIŪROS PASLAUGAS IR VAIZDO IR GARSO DUOMENŲ TVARKYMO TVARKOS APRAŠAS

I SKYRIUS

BENDROSIOS NUOSTATOS

1.	Vaizdo ir garso stebėjimo ir įrašymo teikiant asmens sveikatos priežiūros paslaugas ir vaizdo ir garso duomenų tvarkymo tvarkos aprašas (toliau – Aprašas) nustato vaizdo ir garso stebėjimo ir įrašymo teikiant asmens sveikatos priežiūros paslaugas ne asmens sveikatos priežiūros įstaigos (toliau – ASPĮ) patalpose (greitosios medicinos pagalbos paslaugos, ambulatorinės slaugos paslaugos namuose, šeimos medicinos paslaugos namuose, šeimos gydytojo komandos ar pirminės ambulatorinės odontologinės asmens sveikatos priežiūros paslaugos mobiliojoje ambulatorijoje, mobiliosios ambulatorinės odontologinės priežiūros (pagalbos) paslaugos ir kt.) ir (ar) skubiosios medicinos pagalbos paslaugas asmens sveikatos priežiūros įstaigos skubiosios medicinos pagalbos padalinio patalpose (toliau – paslaugos) ir vaizdo ir garso duomenų tvarkymo tvarką.

2.	Aprašo privalo laikytis visi ASPĮ darbuotojai, kurie tvarko vaizdo ir (arba) garso duomenis ir (arba) eidami savo pareigas sužino arba gali sužinoti šiuos duomenis.

3.	Aprašas taikomas paslaugas teikiančioms asmens sveikatos priežiūros įstaigoms, pacientams, kuriems teikiamos paslaugos, ir kitiems asmenims, kurių asmens duomenys tvarkomi kartu su pacientų asmens duomenimis teikiant paslaugas (kurių veiksmai yra filmuojami ir (ar) daromas garso įrašas), (toliau pacientai ir kiti asmenys kartu – duomenų subjektai) paslaugų teikimą prižiūrinčioms institucijoms.

4.	Aprašas netaikomas, kai ASPĮ vykdo vaizdo ir (arba) garso stebėjimą ir jo įrašymą ne paslaugų teikimo metu, taip pat Lietuvos Respublikos psichikos sveikatos priežiūros įstatyme nustatytais atvejais.

5.	Aprašas yra parengtas vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – BDAR), Lietuvos Respublikos asmens duomenų teisinės apsaugos įstatymu, Lietuvos Respublikos pacientų teisių ir žalos sveikatai atlyginimo įstatymu, 29 straipsnio duomenų apsaugos darbo grupės 2017 m. lapkričio 29 d. Skaidrumo užtikrinimo pagal Reglamentą (ES) 2016/679 gairėmis, 29 straipsnio duomenų apsaugos darbo grupės 2004 m. vasario 11 d. nuomone Nr. 4/2004 dėl asmens duomenų tvarkymo vaizdo stebėjimo priemonėmis bei kitais asmens duomenų apsaugą reglamentuojančiais teisės aktais ir jų išaiškinimais.

6.	Apraše vartojamos sąvokos ir jų apibrėžtys:

6.1.	Vaizdo ir (arba) garso duomenų prižiūrėtojas (toliau – duomenų prižiūrėtojas) – asmens sveikatos priežiūros įstaigos vadovo paskirtas šios įstaigos darbuotojas, atsakingas už duomenų subjektų teisių įgyvendinimą ir vaizdo ir (arba) garso duomenų sunaikinimą.

6.2.	Vaizdo ir (arba) garso duomenų saugykla (toliau – duomenų saugykla) – serveris ar kitas vaizdo ir (ar) garso duomenų įrašymo įrenginys, išskyrus kompiuterio išorinį diską, USB atmintines ir kompaktinius diskus.

6.3.	Vaizdo ir (arba) garso fiksavimo priemonių prižiūrėtojas (toliau – priemonių prižiūrėtojas) – asmens sveikatos priežiūros įstaigos vadovo paskirtas šios įstaigos darbuotojas, kuris atlieka vaizdo ir (arba) garso fiksavimo priemonių programinę ir techninę priežiūrą ir jas parengia naudoti.

6.4.	Vaizdo ir (arba) garso duomenys – vaizdo ir (arba) garso fiksavimo priemonėmis užfiksuoti vaizdo ir (arba) garso įrašai, susiję su pacientais, sveikatos priežiūros paslaugas teikiančiais sveikatos priežiūros specialistais ir kitais asmenimis.

6.5.	Vaizdo ir (arba) garso fiksavimo priemonės (toliau – priemonės) – įranga, kuria stebimi ir (arba) įrašomi vaizdo ir (arba) garso duomenys.

6.6.	Vaizdo stebėjimas – vaizdo duomenų, susijusių su fiziniu asmeniu, tvarkymas naudojant vaizdo stebėjimo įrangą, nepaisant to, ar šie duomenys yra išsaugomi duomenų laikmenoje.

6.7.	Kitos Apraše vartojamos sąvokos suprantamos taip, kaip jos apibrėžtos BDAR, Pacientų teisių ir žalos sveikatai atlyginimo įstatyme, Lietuvos Respublikos sveikatos apsaugos ministro 2019 m. sausio 17 d. įsakyme Nr. V-68 „Dėl Mobiliųjų ambulatorinių odontologinės priežiūros (pagalbos) paslaugų teikimo reikalavimų aprašo patvirtinimo“, Lietuvos Respublikos sveikatos apsaugos ministro 2014 m. sausio 30 d. įsakyme Nr. V-133 „Dėl Šeimos medicinos paslaugų teikimo namuose organizavimo tvarkos aprašo patvirtinimo“, Lietuvos Respublikos sveikatos apsaugos ministro 2005 m. gruodžio 5 d. įsakyme Nr. V-943 „Dėl Pirminės ambulatorinės asmens sveikatos priežiūros paslaugų teikimo organizavimo ir šių paslaugų išlaidų apmokėjimo tvarkos aprašo tvirtinimo“, Lietuvos Respublikos sveikatos apsaugos ministro 2007 m. gruodžio 14 d. įsakyme Nr. V-1026 „Dėl Ambulatorinių slaugos paslaugų namuose teikimo reikalavimų ir šių paslaugų apmokėjimo tvarkos aprašo patvirtinimo“ ir kituose asmens sveikatos priežiūros paslaugų teikimą reguliuojančiuose teisės aktuose.

7.	ASPĮ privalo užtikrinti, kad:

7.1.	duomenų subjektai, iškilus pavojui sveikatos priežiūros specialisto ir (ar) pacientų sveikatai ar gyvybei, prieš pradedant vaizdo ir (ar) garso stebėjimą ir (arba) įrašymą (taip pat ir tais atvejais, kai jis vykdomas paciento prašymu), būtų aiškiai įspėti žodžiu apie vaizdo ir (ar) garso stebėjimo ir (ar) įrašymo vykdymą ir šio stebėjimo ir (ar) įrašymo tikslą („užtikrinti sveikatos priežiūros specialistų ir pacientų saugumą“);

7.2.	vaizdo ir (ar) garso stebėjimo ir (ar) įrašymo vykdymo vietoje (ant ASPĮ transporto priemonės, ASPĮ skubiosios medicinos pagalbos padalinio patalpose, asmens sveikatos priežiūros paslaugas teikiančių sveikatos priežiūros specialistų darbo drabužių) būtų įspėjamasis ženklas apie vaizdo ir (ar) garso tvarkymą (gali būti pateikiama kartu su piktograma), kuriame nurodyta bent ši informacija: duomenų tvarkymo tikslas („užtikrinti sveikatos priežiūros specialistų ir pacientų saugumą“) ir saugojimo laikotarpis (jei vykdomas vaizdo ir (ar) garso įrašymas), duomenų valdytojo (ASPĮ) pavadinimas, kodas ir kontaktiniai duomenys (buveinės adresas, informacijos telefono numeris ir el. pašto adresas), ASPĮ duomenų apsaugos pareigūno kontaktiniai duomenys (telefono numeris ir el. pašto adresas), informacija apie tai, kad duomenų subjektas turi teises pagal BDAR, nuoroda į informacijos, nurodytos aprašo 7.3 papunktyje, paskelbimo vietą (pvz., QR kodas arba interneto svetainės adresas) ir (arba) kitą susipažinimo su ja būdą (pvz., ASPĮ informacijos telefono numeris). Nebūtina pateikti informacijos apie priemonės buvimo vietą, jeigu asmuo gali įvertinti jos stebimą plotą, kad galėtų išvengti vaizdo stebėjimo arba prireikus pakeisti savo elgesį. Įspėjamasis ženklas turi būti tokioje vietoje, kad asmenys, prieš patekdami į stebimą plotą, galėtų lengvai jį pastebėti (maždaug akių lygyje). Įspėjamojo ženklo pavyzdys pateikiamas aprašo 1 priede. Jei vykdomas tik vaizdo stebėjimas ir (ar) garso klausymasis, duomenų subjektui turi būti sudaryta galimybė tuo įsitikinti (t. y. kad nevykdomas vaizdo ir (ar) garso įrašymas);

7.3.	duomenų subjektas turėtų galimybę lengvai prieinamoje vietoje (pvz., ASPĮ informaciniame stende, registratūroje arba lengvai matomame plakate ant ASPĮ transporto priemonės arba ASPĮ skubiosios medicinos pagalbos padalinio patalpose) susipažinti su informaciniu pranešimu apie vaizdo ir (ar) garso duomenų tvarkymą, kuriame pateikta visa BDAR 13 straipsnyje nurodyta informacija. Informacinio pranešimo pavyzdys pateikiamas aprašo 2 priede. ASPĮ privalo savo interneto svetainėje arba, jei jos neturi, kitu būdu viešai skelbti pacientams lengvai prieinamą informaciją apie vaizdo ir (ar) garso stebėjimą ir (arba) įrašymą teikiant asmens sveikatos priežiūros paslaugas.

8.	Jei garso stebėjimas ir (arba) įrašymas neužtikrina pacientų ir (arba) sveikatos priežiūros specialistų saugumo ir yra Lietuvos Respublikos pacientų teisių ir žalos sveikatai atlyginimo įstatymo 12 straipsnio 9 dalyje nurodytos sąlygos, Pacientų teisių ir žalos sveikatai atlyginimo įstatymo 12 straipsnio 9 dalyje nustatyta tvarka gali būti atsisakyta teikti sveikatos priežiūros paslaugą pacientui arba paslaugos teikimas gali būti nutrauktas.

II	SKYRIUS

VAIZDO IR (ARBA) GARSO DUOMENŲ TVARKYMO TIKSLAI IR SĄLYGOS

9.	Vaizdo ir (arba) garso duomenų tvarkymo tikslai:

9.1.	pacientų ir (arba) sveikatos priežiūros specialistų saugumo užtikrinimas:

9.1.1.	esant fiziniam smurtui (sužalojimui, fiziniam skausmui, nepageidaujamam (nereikalingam sveikatos priežiūros paslaugoms teikti) fiziniam kontaktui, laisvės apribojimui ir kt.) ar jo pavojui (daikto, kuriuo gali būti padaryta fizinė žala (ginklo, peilio, įrankio ar kt.), turėjimas, agresyvus ir (arba) neadekvatus elgesys ir kt.);

9.1.2.	esant psichologiniam smurtui, t. y. emocinei prievartai (žodžiu ir (arba) elgesiu reiškiamiems įžeidinėjimams, menkinimui, žeminimui, bauginimui arba grasinimams padaryti žalą, aiškiai išreikštam planavimui, ketinimui ar pasiryžimui padaryti žalą sveikatai ar gyvybei ir kt.) ar psichologinio smurto pavojui (agresyvus ir (arba) neadekvatus elgesys ir kt.);

9.2.	administracinių nusižengimų ir nusikalstamų veikų prevencija, atskleidimas ir tyrimas;

9.3.	skundų, susijusių su asmens sveikatos priežiūros paslaugų teikimu, nagrinėjimas;

9.4.	vaizdo ir (ar) garso duomenys gali būti tvarkomi ir kitais, nei tais, kuriais jie buvo surinkti, tačiau su jais suderintais tikslais, jeigu įgyvendinami BDAR 6 straipsnio 4 dalies reikalavimai.

10.	Vaizdo ir (ar) garso duomenys gali būti teikiami Pacientų teisių ir žalos sveikatai atlyginimo įstatymo 8 ir 9 straipsniuose nustatytais atvejais ir tuose straipsniuose bei Informacijos apie pacientą valstybės institucijoms ir kitoms įstaigoms teikimo tvarkos apraše, patvirtintame Lietuvos Respublikos sveikatos apsaugos ministro 2001 m. vasario 1 d. įsakymu Nr. 65 „Dėl Informacijos apie pacientą valstybės institucijoms ir kitoms įstaigoms teikimo tvarkos aprašo patvirtinimo ir Asmens sveikatos paslapties kriterijų nustatymo“, nustatyta tvarka.

11.	Vaizdo ir (arba) garso stebėjimas ir (arba) įrašymas teikiant paslaugas sveikatos priežiūros specialisto sprendimu arba paciento prašymu (pateiktu žodžiu sveikatos priežiūros specialistui) gali būti vykdomas tik tada, kai iškyla poreikis užtikrinti sveikatos priežiūros specialisto ir (ar) pacientų saugumą (esant Aprašo 9.1 papunktyje nurodytoms aplinkybėms), ir baigiamas iš karto, kai toks poreikis išnyksta. Esant šiame punkte nurodytoms aplinkybėms, kai gali būti vykdomas vaizdo ir (arba) garso stebėjimas ir (arba) įrašymas:

11.1.	paciento prieštaravimas vaizdo ir (arba) garso stebėjimui ir (arba) įrašymui, vykdomam sveikatos priežiūros specialisto sprendimu, nėra pagrindas jo nevykdyti;

11.2.	ir pacientui to prašant, sveikatos priežiūros specialistas privalo vykdyti vaizdo ir (arba) garso stebėjimą ir (arba) įrašymą.

12.	Ar vykdyti vaizdo ir (arba) garso stebėjimą ar ir įrašymą teikiant paslaugas, sprendžia ASPĮ pagal ASPĮ atlikto poveikio duomenų apsaugai vertinimo rezultatus, atsižvelgdama į galimybes užtikrinti sveikatos priežiūros specialistų ir pacientų saugumą tvarkant kuo mažiau asmens duomenų pagal konkrečių asmens sveikatos priežiūros paslaugų teikimo aplinkybes.

13.	Vykdant vaizdo ir (arba) garso stebėjimą ir (arba) įrašymą turi būti kiek įmanoma labiau užtikrinamas paciento orumas ir kūno neliečiamumas (esant galimybei pasirenkamas garso, o ne vaizdo stebėjimas ir (arba) įrašymas, vaizdo stebėjimo metu stebima asmens sveikatos priežiūros paslaugos teikimo vieta taip, kad nebūtų matomos paciento intymios kūno vietos, medicinos priemonių rodmenys, nurodantys paciento sveikatos būklę, paciento medicinos dokumentų įrašai ir pan.).

III SKYRIUS

PRIEMONIŲ NAUDOJIMAS IR JOMIS UŽFIKSUOTŲ VAIZDO DUOMENŲ TVARKYMAS

14.	Už priemonių išdavimą ar priskyrimą ASPĮ sveikatos priežiūros specialistams, jų apskaitą yra atsakingas ASPĮ vadovo paskirtas darbuotojas.

15.	Apraše priemonės skirstomos į šias kategorijas:

15.1.	ASPĮ skubiosios medicinos pagalbos padalinio patalpose įrengtos stacionarios priemonės;

15.2.	ASPĮ transporto priemonėse įrengtos priemonės (vaizdo registratorius ar kt.);

15.3.	mobiliosios priemonės, tvirtinamos prie darbo drabužių (vaizdo registratorius ar kt.) (toliau – mobiliosios priemonės);

15.4.	kitos priemonės (judriojo ryšio telefonai, planšetės ir kt.) (toliau – kitos priemonės).

16.	Sveikatos priežiūros specialistams draudžiama:

16.1.	naudoti asmenines priemones, išskyrus atvejus, kai ASPĮ ir sveikatos priežiūros specialistas teisės aktų, reguliuojančių darbo santykius, nustatyta tvarka susitaria dėl asmeninių priemonių naudojimo darbo tikslais – šiuo atveju priemonės ir jų naudojimo tvarka turi atitikti Aprašo nuostatas;

16.2.	savavališkai kopijuoti, trinti ar perkelti priemonėmis įrašytą vaizdą ir (arba) garsą į Apraše nenumatytas informacijos laikmenas;

16.3.	naudoti ASPĮ suteiktas priemones asmeniniais tikslais;

16.4.	ardyti ir taisyti priemones;

16.5.	uždengti ar kitaip trikdyti priemonių veikimą (išjungti garso ir (arba) vaizdo įrašymą ar jį slopinti ir pan.).

17.	ASPĮ sveikatos priežiūros specialistas, vykdydamas savo funkcijas, jeigu jas pavedama atlikti su ASPĮ transporto priemone, kurioje įrengtos priemonės, arba naudojant mobilias arba kitas priemones, privalo patikrinti, ar transporto priemonėje įrengta arba naudojama mobili arba kita priemonė yra techniškai tvarkinga (įkrauta baterija, yra laisvos vietos įrašymui) ir ji paruošta naudoti. ASPĮ skubiosios medicinos pagalbos padalinio patalpose įrengtas stacionarias priemones ASPĮ vadovo nustatytu periodiškumu ir tvarka tikrina priemonių prižiūrėtojas.

18.	ASPĮ sveikatos priežiūros specialistas, nustatęs vaizdo stebėjimo priemonių gedimus, apie tai privalo skubiai informuoti priemonių prižiūrėtoją ir, jeigu operatyviai pašalinti gedimų nėra galimybių, ASPĮ nustatyta tvarka informuoti tiesioginį vadovą ar kitą ASPĮ vadovo paskirtą ASPĮ darbuotoją dėl vaizdo stebėjimo priemonės pakeitimo ar naujos įsigijimo.

19.	Priemonėse turi būti nustatytos ir įjungtos įrašo datos, laiko ir, jei yra tokia galimybė, vietos koordinačių fiksavimo funkcijos. Už tai atsakingas yra priemonių prižiūrėtojas.

20.	ASPĮ transporto priemonėse ir ASPĮ skubiosios medicinos pagalbos padalinio patalpose vaizdo fiksavimo priemonės tvirtinamos taip, kad būtų galima filmuoti paslaugų teikimo vaizdą (ASPĮ transporto priemonėse – ir paciento transportavimą į ASPĮ), vadovaujantis Aprašo 13 punkto reikalavimais.

21.	Jei priemone vykdomas vaizdo ir (arba) garso įrašymas, įrašai iš karto po paslaugos teikimo pabaigos turi būti automatiškai ar kitu būdu perkeliami į ASPĮ duomenų saugyklą. Jei dėl priemonių techninių gedimų įrašo nepavyksta įrašyti ar jis susigadina (įrašoma ne viskas), tai turi būti fiksuojama dokumentuose ASPĮ nustatyta tvarka.

IV SKYRIUS

VAIZDO IR (ARBA) GARSO DUOMENŲ SAUGOJIMAS

22.	Vaizdo ir (arba) garso duomenys ASPĮ duomenų saugykloje saugomi 1 mėnesį nuo jų įrašymo dienos. Jei vaizdo ir (arba) garso duomenis reikia naudoti aprašo 9.2–9.4 papunkčiuose nurodytais tikslais, vaizdo ir (arba) garso duomenys gali būti saugomi tiek, kiek reikia šiems duomenų tvarkymo tikslams (pvz., iki galutinio teismo sprendimo priėmimo dienos), ir sunaikinami nedelsiant, kai tampa nebereikalingi. ASPĮ duomenų saugykloje turi būti užtikrinta galimybė atlikti vaizdo ir (arba) garso duomenų paiešką pagal datą ir laiką.

23.	Kilus įtarimų, kad vaizdo ir (arba) garso duomenys yra ar gali būti prarasti, apie tai skubiai el. paštu informuojamas ASPĮ duomenų apsaugos pareigūnas.

24.	Draudžiama vaizdo ir (arba) garso duomenis saugoti kompiuterio išoriniame diske, USB atmintinėse ar kompaktiniuose diskuose, išskyrus atvejus, kai tokie duomenys yra teikiami tretiesiems asmenims įstatymų nustatytais atvejais.

25.	Pasibaigus nustatytam vaizdo ir (arba) garso duomenų saugojimo terminui, vaizdo ir (arba) garso duomenys ASPĮ duomenų saugykloje turi būti sunaikinami automatiškai arba rankiniu būdu. Už vaizdo ir (arba) garso duomenų sunaikinimą laiku yra atsakingas duomenų prižiūrėtojas.

V SKYRIUS

DUOMENŲ SUBJEKTŲ TEISIŲ ĮGYVENDINIMAS

26.	Asmuo (duomenų subjektas), kurio asmens duomenys užfiksuoti priemonėmis, nepažeisdamas kitų asmenų teisių ir laisvių, turi teisę su jais susipažinti ASPĮ pateikęs prašymą, kuriame turi būti nurodyta prašomų pateikti vaizdo ir (ar) garso duomenų apimtis ir kita prašymui įvykdyti reikalinga informacija (asmens duomenų fiksavimo data, laikas, vieta ir kt.). Prašymai teikiami ir nagrinėjami bei kitos BDAR III skyriuje įtvirtintos duomenų subjektų teisės įgyvendinamos BDAR ir ASPĮ nustatyta duomenų subjektų teisių įgyvendinimo tvarka.

27.	Duomenų subjektui pateikus prašymą susipažinti su vaizdo ir (arba) garso duomenimis ir patikrinus duomenų subjekto tapatybę, duomenų prižiūrėtojas, prireikus konsultuodamasis su duomenų apsaugos pareigūnu, kiekvienu atveju įvertina, ar toks duomenų tvarkymas nepažeis kitų asmenų teisių ir laisvių. Įvertinus, kad susipažįstant su vaizdo ir (ar) garso duomenimis gali būti pažeistos kitų asmenų teisės ir laisvės, vaizdo bei garso duomenys apdorojami taip, kad būtų pašalinti ar modifikuoti asmens atvaizdai, balsai ar kitais būdais panaikinama galimybė identifikuoti trečiuosius asmenis. Duomenų subjektui nepagrįstai nedelsiant, tačiau ne vėliau kaip per vieną mėnesį nuo prašymo gavimo dienos pateikiama vaizdo ir garso duomenų kopija išorinėje laikmenoje ar nuotrauka, laikantis BDAR 15 straipsnio 4 dalies nuostatų. Šis terminas prireikus gali būti pratęstas ne daugiau kaip dar dviem mėnesiams, atsižvelgiant į prašymo įvykdymo sudėtingumą ir ASPĮ nagrinėjamų prašymų skaičių. Ne vėliau kaip per vieną mėnesį nuo prašymo gavimo dienos duomenų subjektas informuojamas apie tokį pratęsimą, nurodant termino pratęsimo priežastis.

VI SKYRIUS

DUOMENŲ APSAUGA

28.	Vaizdo ir (arba) garso duomenys tvarkomi vadovaujantis Pacientų teisių ir žalos sveikatai atlyginimo įstatymo 9 straipsnio 5 dalimi, remiantis BDAR 6 straipsnio 1 dalies e punktu ir 9 straipsnio 2 dalies g punktu.

29.	Prieš ASPĮ pradedant naudoti priemones, privalo būti atliktas poveikio duomenų apsaugai vertinimas.

30.	ASPĮ parenka vaizdo ir (arba) garso duomenų apsaugos priemones ir jas nuolat atnaujina, vadovaudamasi asmens duomenų apsaugą reglamentuojančių teisės aktų reikalavimais, atsižvelgdama į asmens duomenų apsaugos gerąją praktiką, duomenų ir informacinių technologijų saugumo standartus, duomenų apsaugos pareigūno rekomendacijas.

31.	Duomenų prižiūrėtojas, ASPĮ darbuotojai, tvarkantys vaizdo ir (arba) garso duomenis, privalo:

31.1.	užtikrinti BDAR, Aprašo, ASPĮ vidaus teisės aktų ir kitų teisės aktų, reglamentuojančių asmens duomenų tvarkymą, reikalavimų laikymąsi;

31.2.	įvykus asmens duomenų saugumo pažeidimui, nedelsiant pranešti ASPĮ duomenų apsaugos pareigūnui ir (ar) kitiems atsakingiems asmenims ASPĮ nustatyta Asmens duomenų saugumo pažeidimų valdymo tvarka. Asmens duomenų apsaugos pažeidimai tiriami ASPĮ nustatyta asmens duomenų saugumo pažeidimų valdymo tvarka;

31.3.	laikytis konfidencialumo principo ir neatskleisti jokios su vaizdo ir (arba) garso duomenimis susijusios informacijos, su kuria jie susipažino eidami savo pareigas, išskyrus įstatymų nustatytas išimtis;

31.4.	vykdyti kitas Apraše nustatytas pareigas.

VII SKYRIUS

BAIGIAMOSIOS NUOSTATOS

32.	ASPĮ darbuotojai su Aprašo nuostatomis supažindinami per dokumentų valdymo sistemą arba raštu pasirašytinai.

33.	Aprašas peržiūrimas ir, jei reikia, atnaujinamas ne rečiau kaip kartą per metus.

34.	Reguliariai, bet ne rečiau kaip kartą per dvejus metus, ASPĮ turi atlikti vaizdo ir garso duomenų tvarkymo keliamos rizikos vertinimą.

______________

Vaizdo ir garso stebėjimo ir įrašymo

teikiant asmens sveikatos priežiūros

paslaugas ir vaizdo ir garso

duomenų tvarkymo tvarkos aprašo

1 priedas

(Įspėjamojo ženklo apie vaizdo ir (ar) garso duomenų tvarkymą pavyzdys)

ĮSPĖJAMASIS ŽENKLAS APIE VAIZDO IR (AR) GARSO DUOMENŲ TVARKYMĄ

1. Įspėjamojo ženklo apie vaizdo ir (ar) garso duomenų tvarkymą šablono pavyzdys (jį galite parsisiųsti iš Lietuvos Respublikos sveikatos apsaugos ministerijos interneto svetainės, paspaudę šią nuorodą Pacientų teisės - Lietuvos Respublikos sveikatos apsaugos ministerija):

2. Įspėjamajame ženkle (šio priedo 1 punkte pateiktame šablone) apie vaizdo ir (ar) garso duomenų tvarkymą įrašoma ši informacija:

1.1.	Sveikatos priežiūros specialistų ir Jūsų saugumui užtikrinti vykdomas (nurodyti vieną iš šių asmens duomenų tvarkymo veiksmų: filmuojama, klausomasi garso, įrašomas garsas, filmuojama ir įrašomas garsas).

1.2.	Asmens duomenys saugomi 1 mėnesį nuo jų įrašymo.

1.3.	Duomenų valdytojas – (asmens sveikatos priežiūros įstaigos pavadinimas, kodas, buveinės adresas, informacijos telefono numeris ir el. pašto adresas).

1.4.	Duomenų apsaugos pareigūnas – (telefono numeris ir el. pašto adresas).

1.5.	Kaip duomenų subjektas Jūs turite teisę susipažinti su tvarkomais asmens duomenimis, reikalauti ištrinti su Jumis susijusius asmens duomenis ir kt. Daugiau informacijos – (nuoroda į asmens sveikatos priežiūros įstaigos interneto svetainę arba QR kodas, kuriuose pateikta visa 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – BDAR) 13 straipsnyje nurodyta informacija apie vaizdo ir (ar) garso duomenų tvarkymą) arba (kitas susipažinimo su visa BDAR 13 straipsnyje nurodyta informacija apie vaizdo ir (ar) garso duomenų tvarkymą būdas (pvz., informacijos telefono numeris, registratūros langelis).

2.	Užpildyto įspėjamojo ženklo šablono pavyzdys:

______________

Vaizdo ir garso stebėjimo ir įrašymo

teikiant asmens sveikatos priežiūros

paslaugas ir vaizdo ir garso

duomenų tvarkymo tvarkos aprašo

2 priedas

(Informacinio pranešimo apie vaizdo ir (ar) garso duomenų tvarkymą pavyzdys)

INFORMACINIS PRANEŠIMAS APIE VAIZDO IR (AR) GARSO DUOMENŲ TVARKYMĄ

Teikiant _______________________________________________________________________,

greitosios medicinos pagalbos paslaugas / ambulatorinės slaugos namuose paslaugas / šeimos medicinos paslaugas namuose / šeimos gydytojo komandos paslaugas mobiliojoje ambulatorijoje / pirminės ambulatorinės odontologinės asmens sveikatos priežiūros paslaugas mobiliojoje ambulatorijoje / mobiliosios ambulatorinės odontologinės priežiūros (pagalbos) paslaugas / kt. paslaugas ne asmens sveikatos priežiūros įstaigos patalpose / skubiosios medicinos pagalbos paslaugas skubiosios medicinos pagalbos padalinio patalpose

kai iškyla grėsmė pacientų ir (arba) sveikatos priežiūros specialistų saugumui, sveikatos priežiūros specialisto sprendimu arba paciento prašymu vykdomas teikiamų paslaugų____________________ _______________________________________________________________________________

nurodyti vieną iš šių asmens duomenų tvarkymo veiksmų: vaizdo stebėjimas, garso stebėjimas, vaizdo ir garso stebėjimas, vaizdo stebėjimas ir įrašymas, garso stebėjimas ir įrašymas, vaizdo ir garso stebėjimas ir įrašymas

Tvarkomų asmens duomenų sąrašas:

_______________________________________________________________________________nurodyti asmens duomenų kategorijas: fizinio asmens atvaizdas, fizinio asmens vardas ir pavardė, pareigos, fizinio asmens balso įrašas (garso fiksavimo priemone), fizinio asmens sveikatos duomenys, fizinio asmens gyvenimo faktai

Asmens duomenų tvarkymo tikslai:

1.	pacientų ir (arba) sveikatos priežiūros specialistų saugumo užtikrinimas:

1.1.	esant fiziniam smurtui (sužalojimui, fiziniam skausmui, nepageidaujamam (nereikalingam teikiant sveikatos priežiūros paslaugas) fiziniam kontaktui, laisvės apribojimui ir kt.) ar jo pavojui (daikto, kuriuo gali būti padaryta fizinė žala (ginklo, peilio, įrankio ar kt.), turėjimas, agresyvus ir (arba) neadekvatus elgesys ir kt.);

1.2.	esant psichologiniam smurtui, t. y. emocinei prievartai (žodžiu ir (arba) elgesiu reiškiamiems įžeidinėjimams, menkinimui, žeminimui, bauginimui arba grasinimams padaryti žalą, aiškiai išreikštam planavimui, ketinimui ar pasiryžimui padaryti žalą sveikatai ar gyvybei ir kt.) ar psichologinio smurto pavojui (agresyvus ir (arba) neadekvatus elgesys ir kt.);

2.	administracinių nusižengimų ir nusikalstamų veikų prevencija, atskleidimas ir tyrimas;

3.	skundų, susijusių su asmens sveikatos priežiūros paslaugų teikimu, nagrinėjimas;

4.	vaizdo ir (ar) garso duomenys gali būti tvarkomi ir kitais, nei tais, kuriais jie buvo surinkti, tačiau su jais suderintais tikslais, jeigu įgyvendinami 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrojo duomenų apsaugos reglamento) 6 straipsnio 4 dalies reikalavimai.

Duomenų valdytojas:

_______________________________________________________________________________asmens sveikatos priežiūros įstaigos pavadinimas, kodas, buveinės adresas, informacijos telefono numeris ir el. pašto adresas

Duomenų apsaugos pareigūno el. p. _____________ arba tel. _________.

Asmens duomenų tvarkymo pagrindas:

	Lietuvos Respublikos pacientų teisių ir žalos sveikatai atlyginimo įstatymo 9 straipsnio 5 dalis – „Teikiant asmens sveikatos priežiūros paslaugas ne asmens sveikatos priežiūros įstaigos patalpose ir (ar) skubiosios medicinos pagalbos paslaugas asmens sveikatos priežiūros įstaigos skubiosios medicinos pagalbos padalinio patalpose, pacientų ir (arba) sveikatos priežiūros specialisto saugumo užtikrinimo tikslais sveikatos apsaugos ministro nustatyta tvarka gali būti atliekamas vaizdo ir (arba) garso stebėjimas ir (arba) įrašymas. Vaizdo ir (arba) garso duomenų tvarkymas turi atitikti 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrojo duomenų apsaugos reglamento) (toliau – Bendrasis duomenų apsaugos reglamentas) nustatytus reikalavimus.“;

	Lietuvos Respublikos sveikatos apsaugos ministro 2025 m. ____________ d. įsakymas Nr. V-___ „Dėl Vaizdo ir garso stebėjimo ir įrašymo teikiant asmens sveikatos priežiūros paslaugas ir vaizdo ir garso duomenų tvarkymo tvarkos aprašo patvirtinimo“;

	2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrojo duomenų apsaugos reglamento) (toliau – Bendrasis duomenų apsaugos reglamentas):

	6 straipsnio 1 dalies e punktas – „tvarkyti duomenis būtina siekiant atlikti užduotį, vykdomą viešojo intereso labui arba vykdant duomenų valdytojui pavestas viešosios valdžios funkcijas“;

	9 straipsnio 2 dalies g punktas – „tvarkyti duomenis būtina dėl svarbaus viešojo intereso priežasčių, remiantis Sąjungos arba valstybės narės teise, kurie turi būti proporcingi tikslui, kurio siekiama, nepažeisti esminių teisės į duomenų apsaugą nuostatų ir kuriuose turi būti numatytos tinkamos ir konkrečios duomenų subjekto pagrindinių teisių ir interesų apsaugos priemonės“.

Vaizdo ir (ar) garso stebėjimo vieta:

sveikatos priežiūros paslaugų teikimo vieta (paciento namai, viešoji ar kita vieta ne asmens sveikatos priežiūros įstaigos patalpose, skubiosios medicinos pagalbos padalinio patalpos).

Vaizdo stebėjimo metu kiek įmanoma užtikrinamas paciento orumas ir kūno neliečiamumas – asmens sveikatos priežiūros paslaugos teikimo vieta stebima taip, kad nebūtų matomos paciento intymios kūno vietos, medicinos priemonių rodmenys, nurodantys paciento sveikatos būklę, paciento medicinos dokumentų įrašai ir pan.

Asmens duomenų gavėjai (taikoma, kai vaizdo ir (ar) garso duomenys įrašomi):

asmens duomenys gali būti pateikti tik:

	Lietuvos Respublikos teritorijoje ūkinę veiklą vykdantiems fiziniams ir juridiniams asmenims, kitoms organizacijoms, juridinių asmenų ir kitų organizacijų padaliniams, kuriems Lietuvos Respublikos įstatymai suteikia teisę gauti konfidencialią informaciją apie duomenų subjektą: teismui, prokuratūrai, ikiteisminio tyrimo įstaigoms, Valstybės vaiko teisių apsaugos ir įvaikinimo tarnybai prie Socialinės apsaugos ir darbo ministerijos, kitoms valstybės institucijoms ir įstaigoms, kuriems Lietuvos Respublikos įstatymai suteikia teisę gauti konfidencialią informaciją apie duomenų subjektą;

	duomenų tvarkytojui, atliekančiam vaizdo ir (arba) garso įrašų tvarkymą (kai jis pasitelkiamas pagal Bendrojo duomenų apsaugos reglamento 28 straipsnį):

_______________________________________________________________________________

juridinio asmens pavadinimas, kodas, buveinės adresas, informacijos telefono numeris ir el. pašto adresas

Asmens duomenų saugojimo laikotarpis (taikoma, kai vaizdo ir (ar) garso duomenys įrašomi):

asmens duomenys yra saugomi 1 mėnesį nuo jų įrašymo dienos ir po to ištrinami, išskyrus atvejus, kai yra būtinybė duomenis saugoti ilgiau administracinių nusižengimų ir nusikalstamų veikų prevencijos, atskleidimo ir tyrimo, skundų, susijusių su asmens sveikatos priežiūros paslaugų teikimu, nagrinėjimo ar kitais tikslais, atitinkančiais Bendrojo duomenų apsaugos reglamento 6 straipsnio 4 dalies reikalavimus.

Jūsų teisės, susijusios su asmens duomenų tvarkymu:

	žinoti (būti informuotam) apie savo asmens duomenų tvarkymą (Bendrojo duomenų apsaugos reglamento 12–14 straipsniai);

	susipažinti su tvarkomais savo asmens duomenimis (Bendrojo duomenų apsaugos reglamento 15 straipsnis);

	reikalauti ištaisyti duomenis (Bendrojo duomenų apsaugos reglamento 16 straipsnis);

	teisė dėl su Jūsų konkrečiu atveju susijusių priežasčių bet kuriuo metu nesutikti, kad su Jumis susiję asmens duomenys būtų tvarkomi (Bendrojo duomenų apsaugos reglamento 21 straipsnis);

	reikalauti ištrinti su Jumis susijusius asmens duomenis („teisė būti pamirštam“) (Bendrojo duomenų apsaugos reglamento 17 straipsnis), jei tai galima pagrįsti viena iš šių priežasčių:

a.	asmens duomenys nebėra reikalingi, kad būtų pasiekti tikslai, dėl kurių šie duomenys buvo surinkti ar kitaip tvarkomi;

b.	asmens duomenys buvo tvarkomi neteisėtai;

c.	asmens duomenys turi būti ištrinti laikantis Europos Sąjungos arba nacionalinėje teisėje nustatytos teisinės prievolės.

	apriboti duomenų tvarkymą (Bendrojo duomenų apsaugos reglamento 18 straipsnis);

	pateikti skundą Valstybinei duomenų apsaugos inspekcijai (L. Sapiegos g. 17, 10312 Vilnius, tel. (8 5) 271 2804, 279 1445, el. p. ada@ada.lt).

	Jei manote, kad Jūsų teisės buvo pažeistos, pagal Bendrojo duomenų apsaugos reglamento 79 straipsnį taip pat galite kreiptis tiesiogiai į teismą.

Detalesnė informacija:

_______________________________________________________________________________

informacija apie asmens sveikatos priežiūros įstaigos asmens duomenų tvarkymo taisykles ir kur su jomis susipažinti ir (ar) kt.

_________________